कहानी: मुंबई सबअर्बन एरिया में रहने वाली खुशमिजाज हाउस वाइफ सुलोचना जिसे सुलु नाम से भी बुलाया जाता है, को रेडियो पर नाइट आरजे का काम दिया जाता है। इस काम के चलते उसकी लाइफ में बड़ा चेंज आता है। रिव्यू: हाल में बॉलिवुड में ऐसी फिल्मों की बाढ़ आ गई है जिनमें भारतीय मध्यवर्ग की महिलाओं को ग्लैमरस तरीके से दिखाया जाता है। विज्ञापनों के डायरेक्टर से फिल्म डायरेक्टर बने सुरेश त्रिवेणी ने सुलोचना उर्फ 'सुलु' के रूप में विद्या बालन को ध्यान में रखते हुए ऐसी ही मध्यवर्ग की एक सामान्य महिला की कहानी लिखी है। सुलु ने अभी तक कुछ बड़ा तो नहीं किया है लेकिन वह सपने बहुत देखती है। जब उसे एक खास मौका मिलता है तो उसकी पर्सनल और फैमिली लाइफ पर काफी असर पड़ता है। सुलु सफलता से रेडियो जॉकी के तौर पर कॉर्पोरेट मीडिया में अपना जीवन जीने लगती है। जल्द ही सुलु रातोंरात मशहूर हो जाती है साथ ही वह अपने घर को भी सफलता से संभालती है। सुलु के रूप में विद्या बालन ने बिना किसी आक्रामता के इस किरदार को सहजता से जिया है। उन्होंने सुलु के किरदार में एक औरत की जिंदगी के विभिन्न पहलुओं को रखते हुए दिखाया है कि कैसे एक घरेलू महिला अपने परिवार की जरूरतों के लिए अपनी निजी महत्वाकांक्षाओं को छोड़ देती है। सुलु के पति अशोक के रूप में मानव कौल का चयन फिल्म के लिए एकदम पर्फेक्ट है। अशोक अपनी पत्नी सुलु को खुश रखने का हर संभव प्रयास करता है लेकिन इसके साथ-साथ वह अपने काम के प्रेशर को भी झेल रहा है जो कभी-कभी झुंझला जाता है। रेडियो जॉकी के तौर पर सुलु की नाइट लाइफ फिल्म को काफी मजेदार बना देती है। हल्की-फुल्की फिल्म से फिल्म एकदम से सीरियस ड्रामा बनते समय थोड़ी लड़खड़ा जाती है। उससे पहले फिल्म आपको गुदगुदाती है। फिल्म पूरी कहानी को सुलु की नजरों से दिखाती है जिसमें आपको काफी मजा आएगा। विद्या ने सुलु के किरदार के उस पक्ष को खूबसूरती से निभाया है जब उसकी आवाज को दुनिया सुनती है और वह रातोंरात मशहूर हो जाती है। जिस तरह से सुलु और उसका परिवार परेशानियों से जूझता है उस तरह से इस फिल्म से शहरी जनता अपने आपको रीलेट कर पाएगी क्योंकि शहरी जनता भी अपनी जिंदगी में परेशानियों से जूझते हुए बेहतर जिंदगी के लिए अपने सपने नहीं छोड़ती। फिल्म की स्टोरी में सुलु का किरदार दमदार है, वह इतनी मजबूत है कि हर मुश्किल में 'मैं कर सकती है' वाला ऐटिट्यूड रखती है।क्यों देखें: 'तुम्हारी सुलु' एक ऐसी फिल्म है जिसका आप पूरे परिवार के साथ आनंद ले सकते हैं। अगर विद्या के फैन हैं और उनकी दमदार ऐक्टिंग देखना चाहते हैं तो फिल्म को जरूर देखें।